**Informatīvais ziņojums**

**„****Par atbalsta programmas „Par atbalsta pasākumu Covid-19 krīzes ietekmētajiem kultūras pasākumu rīkotājiem” finansējumu”**

Ministru kabineta 2020.gada 1.decembra sēdē (prot. Nr.78 11.§) tika izskatīts informatīvais ziņojums „Par atbalsta pasākumu Covid-19 krīzes ietekmētajiem kultūras pasākumu rīkotājiem” (turpmāk – Ziņojums), kas tika sagatavots, ņemot vērā Ministru kabineta 2020.gada 6.novembra rīkojumu Nr.655 „Par ārkārtējās situācijas izsludināšanu”, lai sniegtu atbalsta pasākumu Covid-19 krīzes ietekmētajiem kultūras pasākumu rīkotājiem ārkārtējās situācijas laikā atcelto kultūras pasākumu biļešu kompensācijām. Ziņojums paredz sniegt atbalstu, lai Valsts kultūrkapitāla fonds varētu izmaksāt kompensācijas Covid-19 krīzes ietekmētajiem kultūras pasākumu rīkotājiem Valsts kultūrkapitāla fonda mērķprogrammas „Kultūras pasākumu rīkotāju biļešu kompensācija” (turpmāk – Programma) ietvaros. Programmas mērķis ir atbalstīt kultūras pasākumu rīkotājus, kuri Covid-19 valstī noteikto ierobežojumu dēļ bija spiesti atcelt izziņotos publiskos kultūras pasākumus, kuriem bija jānoris Latvijas valsts teritorijā Ministru kabineta izsludinātās ārkārtējās situācijas laikā no 2020.gada 9.novembra un turpmākajos periodos, par kuriem Ministru kabinets būs pieņēmis lēmumu par publisko pasākumu rīkošanas aizliegumu, kultūras pasākumu rīkotājiem daļēji atmaksājot naudu par pārdotajām biļetēm uz atceltajiem pasākumiem (t.sk. arī no citiem periodiem pārceltajiem pasākumiem) iepriekšminētajā periodā. Ziņojumā bija norādīts, ka finanšu avots, lai segtu kompensācijas par skatītājiem atgrieztajām biļetēm, būs programmas „Latvijas skolas soma” 2020.gadā neizlietotais finansējums, kas tika paredzēts arī Ministru kabineta 2020.gada 1.decembra sēdes (prot. Nr.78 11.§) protokollēmuma 3.punktā: „Atbalstīt, ka biļešu kompensācijām paredzētais atbalsts 80% apmērā par ārkārtējās situācijas laikā no 2020.gada 9.novembra atceltajiem pasākumiem tiek sniegts 2021.gadā, veicot apropriācijas pārdali no programmas „Latvijas skolas soma” 2021.gada finansējuma, ņemot vērā ietaupītos resursus 2020.gadā.”

Sagatavojot Ziņojumu, tika aplēsts, lai veiktu biļešu kompensāciju izmaksu par publiskajiem pasākumiem, kas bija plānoti no 2020.gada 9.novembra līdz 2020.gada 6.decembrim, un veiktu atbalsta pasākuma administrēšanu, nepieciešamie finanšu resursi irapmēram 1 083 481 *euro*.

Pēc Ziņojumu izskatīšanas Ministru kabinetā vairākkārt tika grozīts Ministru kabineta 2020.gada 6.novembra rīkojums Nr.655 „Par ārkārtējās situācijas izsludināšanu” un šobrīd ārkārtējā situācija ir noteikta līdz 2021.gada 6.aprīlim, kad nevar notikt publiskie pasākumi. Grozījumi ārkārtējās situācijas termiņā tika veikti ar šādiem Ministri kabineta rīkojumiem: 1) saskaņā ar Ministru kabineta 2020.gada 2.decembra rīkojumu Nr.719 „Grozījumi Ministru kabineta 2020.gada 6.novembra rīkojumā Nr.655 „[Par ārkārtējās situācijas izsludināšanu](https://likumi.lv/ta/id/318517-par-arkartejas-situacijas-izsludinasanu)”” ārkārtējā situācija tika pagarināta līdz 2021.gada 11.janvārim; 2) saskaņā ar Ministru kabineta 2020.gada 30.decembra rīkojumu Nr.801 „Grozījumi Ministru kabineta 2020.gada 6.novembra rīkojumā Nr.655 „[Par ārkārtējās situācijas izsludināšanu](https://likumi.lv/ta/id/318517-par-arkartejas-situacijas-izsludinasanu)”” ārkārtējā situācija tika pagarināta līdz 2021.gada 7.februārim; 3) saskaņā ar Ministru kabineta 2021.gada 5.februāra rīkojumu Nr.74 „Grozījumi Ministru kabineta 2020.gada 6.novembra rīkojumā Nr.655 „[Par ārkārtējās situācijas izsludināšanu](https://likumi.lv/ta/id/318517-par-arkartejas-situacijas-izsludinasanu)”” ārkārtējā situācija tika pagarināta līdz 2021.gada 6.aprīlim.

Saskaņā ar Ziņojumā paredzēto Programmas līdzekļi tiek piešķirti kā komercdarbības atbalsts un 2021.gada 18.janvārī tas saskaņots ar Eiropas Komisiju (lieta Nr.SA.60528). Atbilstoši Eiropas Komisijas lēmuma 21.punktam saskaņā ar Pagaidu regulējuma 3.1.sadaļu piešķirtais atbalsts nedrīkst pārsniegt 800 000 *euro* vienam uzņēmumam saistīto personu līmenī. Programmas ietvaros sniegto atbalstu par vienām un tām pašām attiecināmajām izmaksām nedrīkst apvienot ar citu valsts atbalstu.

Atbilstoši Ministru kabineta 2020.gada 1.decembra sēdes protokollēmuma (prot. Nr.78 11.§) 4.punktam Kultūras ministrija sagatavos Ministru kabineta rīkojuma projektu par apropriācijas pārdali 2021.gadā no Kultūras ministrijas budžeta apakšprogrammas 22.12.00 „Latvijas valsts simtgades programma” pasākuma – programmas „Latvijas skolas soma” 2021.gada finansējuma. Lai arī programmas „Latvijas skolas soma” finansējuma atlikums 2020.gada novembrī tika prognozēts apjomā, kas varētu pietikt, lai segtu Ziņojumā noteikto finansējumu, tomēr, izvērtējot saņemtās programmas „Latvijas skolas soma” 2020./2021.mācību pirmā pusgada atskaites, atlikums ir mazākā apmērā nekā sākotnēji tika plānots.

Ņemot vērā, ka ārkārtējā situācija ir pagarināta, tad arī kopējais atbalsta apmērs par atcelto publisko pasākumu biļešu kompensācija palielinās. Saskaņā ar indikatīvajiem biļešu tirgotāju datiem laika periodā no 2020.gada 9.novembra līdz 2021.gada 6.aprīlim uz publiskajiem pasākumiem pārdoto biļešu apmērs ir 2 585 520 *euro* un 80% no visa pārdoto biļešu apmēra ir 2 068 416 *euro*.

Valsts kultūrkapitāla fonds Programmu īsteno, izsludinot pieteikumu iesniegšanu konkursa kārtībā trīs kārtās (pirmā pieteikumu iesniegšanas kārta norisinājusies no 2021.gada 22.janvāra līdz 12.februārim). Šobrīd uz pirmo kompensācijas pieteikumu kārtu ir pieteicies tikai 31 pasākumu rīkotājs un pieprasītais finansējums ir 847 084 *euro*. Pieteikumi vēl tiek vērtēti, līdz ar to precīza atbalstāmā summa vēl nav zināma.

Līdz ar to, lai Valsts kultūrkapitāla fonds varētu finansēt visus Programmas 1.kārtā saņemtos pieteikumus, kā arī nodrošināt administratīvo izdevumu pamatojošo dokumentu izvērtēšanu visās kārtās, Kultūras ministrija veiks apropriācijas pārdali no Kultūras ministrijas budžeta apakšprogrammas 22.12.00 „Latvijas valsts simtgades programma” 872 978 *euro* apmērā uz budžeta apakšprogrammu 25.02.00 „Valsts kultūrkapitāla fonda programmu un projektu konkursi”, tai skaitā 847 084 *euro*, lai nodrošinātu kultūras pasākumu rīkotājiem biļešu kompensāciju 80% apmērā un 25 894 *euro*, lai Valsts kultūrkapitāla fonds nodrošinātu Programmas ietvaros iesniegto pieteikumu administratīvo izdevumu pamatojošo dokumentu izvērtēšanas pakalpojumu.

Ņemot vērā Kultūras ministrijas budžeta ietvaros no budžeta apakšprogrammas 22.12.00 „Latvijas valsts simtgades programma” pārdalāmo finansējuma apmēru 847 084 *euro* tiešajai biļešu kompensācijai un kopējai pārdoto biļešu apmēra kompensācijai nepieciešamo finanšu resursu apmēru 2 068 416 *euro*, papildus būs nepieciešams finansējums līdz 1 221 332 *euro.* Līdz ar finansējuma palielināšanu atbalsta programmā netiks pārsniegts Eiropas Komisijas lietā Nr.SA.60528 13.punktā norādītais kopējais budžets 5 000 000 *euro* apmērā.

Lai nodrošinātu iztrūkstošo finansējumu atcelto publisko pasākumu biļešu kompensācijai no 2020.gada 9.novembra līdz 2021.gada 6.aprīlim un turpmāk, ja ārkārtējā situācija valstī turpināsies, Kultūras ministrija rosināja jautājuma par iztrūkstošā finansējuma piešķiršanu no budžeta programmas „Līdzekļi neparedzētiem gadījumiem” izskatīšanu Vadības grupā uzņēmējdarbības un nodarbināto atbalstam, kam saņēma atbalstu 2021.gada 4.martā.

Programmas ietvaros tiks pārskatīts sniegtais atbalsts biļešu kompensācijai, ja attiecīgā pasākuma sagatavošana ir finansēta no Valsts kultūrkapitāla fonda mērķprogrammas „Nākotnes kultūras piedāvājums”. Savukārt Valsts kultūrkapitāla fonda mērķprogrammā „Covid-19 ietekmēto organizāciju ilgtspēja” tiek sniegts atbalsts, kas nav tieši saistīts ar konkrētā pasākuma sagatavošanu, bet gan ar uzņēmuma dzīvotspēju. Tomēr, lai novērstu iespēju vienām un tām pašām izmaksām saņemt atbalstu no vairākām Valsts kultūrkapitāla fonda mērķprogrammām, to nolikumos paredzēts, ka atbalsta saņēmējs nevar vienas un tās pašas izmaksas segt no vairākām Valsts kultūrkapitāla fonda mērķprogrammām, kas saistītas ar Covid-19 krīzes radīto seku mazināšanu.

Ņemot vērā minēto, informatīvajam ziņojumam „Par atbalsta programmas „Par atbalsta pasākumu Covid-19 krīzes ietekmētajiem kultūras pasākumu rīkotājiem” finansējumu” pievienotais Ministru kabineta sēdes protokollēmuma projekts paredz atbalstīt Kultūras ministrijas priekšlikumu, ka biļešu kompensācijām nepieciešamais finansējums Valsts kultūrkapitāla fonda Programmas 1.kārtā saņemto pieteikumu finansēšanai, kā arī administratīvo izdevumu pamatojošo dokumentu izvērtēšanai visās kārtās tiks nodrošināts Kultūras ministrijas esošo valsts budžeta līdzekļu ietvaros, veicot apropriācijas pārdali no valsts budžeta apakšprogrammas 22.12.00 „Latvijas valsts simtgades programma” 2021.gada finansējuma. Savukārt Programmas 2. un 3.kārtā saņemto pieteikumu nodrošināšanai nepieciešamais finansējums, kas nepārsniedz 1 221 332 *euro*, tiks piešķirts no valsts budžeta programmas 02.00.00 „Līdzekļi neparedzētiem gadījumiem”. Lai segtu papildus nepieciešamā finansējuma apmēru biļešu kompensācijai, Kultūras ministrija pēc Valsts kultūrkapitāla fonda Programmas 2.un 3.kārtas pieteikumu izvērtēšanas sagatavos un kultūras ministrs iesniegs noteiktā kārtībā izskatīšanai Ministru kabinetā rīkojuma projektu par finanšu līdzekļu piešķiršanu no valsts budžeta programmas 02.00.00 „Līdzekļi neparedzētiem gadījumiem”.

Kultūras ministrs N.Puntulis

Vīza: Valsts sekretāre D.Vilsone

Jaunskunga 67330216

Zanda.Jaunskunga@km.gov.lv